VEGA|ARTS præsenterer:
**1989 – Mobilize your mind!***Det er de kritiske modkulturer, der kan mobilisere nye dagsordener og få stenene til at smuldre i de gamle mure. Det hylder og markerer VEGA|ARTS i forbindelse med Golden Days og 30 året for Murens fald.*

1989 er afsættet for årets Golden Days festival – det historiske punkt for murens fald og en ny æra i europæisk historie med dertilhørende opblomstringer af nye økonomier, teknologier, fællesskaber men også modkulturer og ny kritisk, politisk bevidsthed.

*VEGA|ARTS* præsenterer på denne aften den 20. september værker af det internationale kunstnerkollektiv Kosmologym, Søren Thilo Funder og Kristoffer Akselbo, der alle vil berøre vores følelser af fællesskab, utopier, magt og mobilisering. Den civile opstand og bevidsthed – også som en ny oplevelse af samvær – vil være et omdrejningspunkt for de forskellige værker. Spørgsmål, som vi stadig søger svar på den dag i dag.

*1989 – MOBILIZE YOUR MIND* er et livearrangement i forbindelse med *VEGA|ARTS*, der gennem det næste år vil skubbe til konventionerne for live-koncerter og kunstoplevelser ved at integrere performative kunstværker i VEGAs live-program. [Læs mere om projektet her](https://www.vega.dk/om-vega/vega-arts/).

Det er første gang under VEGA|ARTS initiativet, at aftenens musikalske og kunstneriske indslag er tænkt sammen som en helstøbt oplevelse, og det glæder vi os meget til at udforske sammen med publikum.

**Kristoffer Akselbo** er en dansk billedkunstner, der bruger performative strategier til at konfrontere forståelsen af vores omverden – de kulturelle og økonomiske systemers magt – og hvad der i sidste ende er virkelig eller spekulativ fiktion. Hans værker er ikke konkrete forslag til en anden og bedre verden, snarere ubehagelige påmindelser fra den eksisterende, der får os til at mærke efter og kigge igen. Denne aften vil hans performanceværk *It’s the end of the world as we know it* tage nye mobiliserende former. (Værket kunne også opleves under *A Colossal Weekend* i maj 2019).

**Kosmologym** er et internationalt kunstnerkollektiv, der udvikler spil, som sætter spørgsmålstegn ved vores selvdyrkelse. De skaber fysiske situationer, hvor individet og kollektivet møder og udfordrer systemet, og vi tvinges til at reflekterer over vores samfundsidealer. Kosmologyms værker er kort sagt optimeret til møder med andre, og de vil udfordre dig til at genoverveje og opgive dine grænser.

**Søren Thilo Funder** er en billedkunstner, der primært arbejder med video og installation. Hans værker er hybrider af genrefiktioner, kulturelle skildringer og socio-politiske situationer, forestillinger og historier. Værkerne søger nye betydninger i vores skrevne og uskrevne historie gennem spekulative tankevandringer, altid med et udtalt samfundsmæssigt engagement. Til denne aften har han udviklet et video-performance-værk, der flettes ind i koncerten af Ellis May. Værket tager os med indenfor i datafirmaet Island ECN, fødestedet for en computerteknologi, der skabte algoritmer og forudsigelser til børsen i Wall Street, men også ind i midten af et opgør, der skulle demokratisere information og i sidste ende løsrive økonomien fra samfundets få.

Aftenens koncerter leveres af **Ellis May** og **Intet Altid**, der repræsenterer en fløj i dansk elektronisk musik, hvor kompositioner og tekster rummer lige dele fremtidsdrømme og kritik af det bestående – hardcore hverdagspoesi og pågående elektronisk musik i undergravende sammenblanding.

**Programmet for aftenen:**

19.00-20.00 Fernisering og introduktion til kunstnerne og VEGA|ARTS i Salonen med performance af Kristoffer Akselbo

20.00 Kosmologym: Assemball

21.00 Ellis May + Søren Thilo Funder

22.00 Kosmologym: Assemball

22.30 Intet altid

**VEGA|ARTS TALK: Søren Thilo Funder + Ellis May**

**Tirsdag den 1. oktober kl 19.00, VEGA (Wilhelm Lauritsen Salonen)**

Samtale mellem Søren Thilo Funder, Ellis May og kurator Matthias Borello om kunsten som samfundskritik og grobund for nye kommende verdener.

**Om VEGA|ARTS:**

*VEGA|ARTS* er et nyt visionært initiativ, der kobler Danmarks vigtigste spillested med ambitiøs og grænsesøgende samtidskunst i en undersøgelse af hvilke kunstneriske oplevelser brudfladerne mellem de kunstneriske felter og publikum kan generere. Over en etårig periode (maj 2019 til maj 2020) vil VEGA|ARTS inkludere performances, installationer, udstillinger, talks, workshops og tematiske greb, der over en aften eller weekend kobler samtidskunstens hybride og performative praksisser med koncertens intense, intime og kulturelle rum.

De deltagende kunstnere er: ***Kristoffer Akselbo, Sidsel Christensen (NO), Lilibeth Cuenca Rasmussen, Sophie Dupont, Jeannette Ehlers, Christian Falsnaes, Jenny Gräf Sheppard (DK/US), Kosmologym (DK/US/UK/NO), Jakob Kudsk Steensen, Marie Kølbæk Iversen, Ragnhild May, Ursula Nistrup, Hans Rosenström (FIN), Helle Siljeholm (NO), Søren Thilo Funder, Tori Wrånes (NO), YOKE***

De deltagende kunstnere præsenteres løbende i Salonen (særomvisninger hver tirs. 17.00)

Kontakt Matthias Hvass Borello eller Lene Vive Christiansen for yderligere oplysninger eller uddybende kommentarer. Matthias Hvass Borello: M: +45 23 39 46 40, E: mhb@vega.dk

Lene Vive Christiansen: T: +45 33 26 09 52, M: +45 20 40 33 59, E: lene@vega.dk

Se mere her: [www.vega.dk](http://www.vega.dk/)

***VEGA|ARTS*** er realiseret med støtte fra Statens Kunstfond, Bikubenfonden, Nordisk Kulturfond og Augustinusfonden.